Vrou wat haar as regskenner voordoen agter tralies | Maroela Media
Vrou wat haar as regskenner voordoen agter tralies
Brenda Wardle. Via ANA
'n Beweerde kamma-prokureur wat vir lank as 'n "regskenner" vir sommige mediahuise opgetree het en onder meer 'n analise oor die Oscar Pistorius-saak verskaf het, is in hegtenis geneem.
Die vrou, Brenda Wardle (56), het Maandag in die gespesialiseerde kommersiële misdaadhof in Port Elizabeth verskyn waar sy tereg staan op aanklag van bedrog ter waarde van nagenoeg 'n half miljoen rand.
Die sogenaamde regsontleder en skrywer is in Junie in Oos-Londen in hegtenis geneem nadat sy vir langer as 'n jaar die reg ontduik het.
Wardle het bekendheid verwerf toe sy internasionale regsanalise verskaf het tydens die opspraakwekkende moordverhoor van Pistorius. Sy het ook gereeld op televisieprogramme van die SAUK en die BBC verskyn om regsanalise aan kykers te verskaf.
Op haar Facebook-blad meld sy onder meer dat sy verskeie boeke oor hofsake, waaronder dié van die Britse sakeman Shrien Dewani, geskryf het.
Wardle is uiteindelik aangekeer en het Maandag in die hof verskyn waar sy aangekla word dat sy glo voorgegee het om 'n prokureur te wees en haar "dienste" aan 'n veroordeelde moordenaar aangebied het.
Volgens die staat is Wardle tussen April 2009 en Augustus 2013 R538 766 betaal om Stephanus van Aardt, 'n Oos-Kaapse melkboer van Somerset-Oos, te help met sy vroeë vrylating op parool.
Van Aardt is in 2007 skuldig bevind en tot 12 jaar gevangenisstraf gevonnis vir die aanranding en moord op 'n 15-jarige seun, Eliot Magabane. Van Aardt het Eliot in Februarie 2006 met sy vuiste aangerand, hom geskop en met sy stewels op hom getrap. Die seun is ook met 'n graaf aangerand. Eliot het verskeie beserings, waaronder 'n breinbesering en gebreekte ribbebene, opgedoen en is die volgende maand dood.
Die staat beweer Wardle het gemaak asof sy 'n prokureur is en kon nie die aansoek vir Van Aardt se vroeë vrylating voorlê nie. Van Aardt was verder ook nie in aanmerking om sy gevangenisstraf te omskep nie.
Wardle, wat haarself verteenwoordig, het 'n vorige veroordeling van bedrog.
Staatsaanklaer Tjaart van Zyl het haar borgtogaansoek teengestaan op grond van Wardle se patroon om hofverskynings van soortgelyke sake te ontduik.
Brenda Wardle misdaad Port Elizabeth
Minister onthul konflik van belange by Prasa
Kan jy glo hoeveel is nog daar buite met dieselfde as bogenoemde.
wat is so snaaks hieraan , almal in die staatsdiens hou hulself voor as iets wat hulle nie is nie , vat maar ons president , hy het nie eers std 6 nie
Plaas die blaam op die organisasies. Hulle vreet alles vir soetkoek op en glo die skurke/boewe en swendelaars. Kyk na jou gaste en aanbieders en sg kenners.
Nou waar gaan die land heen as jy nie eers meer 'n prokureur kan vertrou nie!!!!????
Ai. Lyk my TV-programme beïnvloed party mense regtig vreeslik. Vermoed hul probeer dan 'n rol waarvan hul baie hou, in die lewe uitspeel. Erg.